CELEX: 32021D1136
Language: hr
Date: 2021-06-30 00:00:00
Title: Provedbena odluka Komisije (EU) 2021/1136 оd 30. lipnja 2021. o zahtjevu za registraciju europske građanske inicijative pod nazivom „SPASITE KOZMETIKU PROIZVEDENU BEZ OKRUTNOSTI – OBVEŽITE SE NA EUROPU U KOJOJ NEMA ISPITIVANJA NA ŽIVOTINJAMA”, u skladu s Uredbom (EU) 2019/788 Europskog parlamenta i Vijeća (priopćeno pod brojem dokumenta C(2021) 4950) (Vjerodostojan je samo tekst na engleskom jeziku)

12.7.2021   
               
               
                  HR
               
               
                  Službeni list Europske unije
               
               
                  L 246/1
               
            
         PROVEDBENA ODLUKA KOMISIJE (EU) 2021/1136
         оd 30. lipnja 2021.
         o zahtjevu za registraciju europske građanske inicijative pod nazivom „SPASITE KOZMETIKU PROIZVEDENU BEZ OKRUTNOSTI – OBVEŽITE SE NA EUROPU U KOJOJ NEMA ISPITIVANJA NA ŽIVOTINJAMA”, u skladu s Uredbom (EU) 2019/788 Europskog parlamenta i Vijeća
         
            
               (priopćeno pod brojem dokumenta C(2021) 4950)
            
         
         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/788 Europskog parlamenta i Vijeća od 17. travnja 2019. o europskoj građanskoj inicijativi (1), a posebno njezin članak 6. stavke 2. i 3.,
         budući da:
         
                     (1)
                  
                  
                     Komisiji je 21. svibnja 2021. podnesen zahtjev za registraciju europske građanske inicijative pod naslovom „SPASITE KOZMETIKU PROIZVEDENU BEZ OKRUTNOSTI – OBVEŽITE SE NA EUROPU U KOJOJ NEMA ISPITIVANJA NA ŽIVOTINJAMA”.
                  
               
                     (2)
                  
                  
                     Ciljevi inicijative navedeni su kako slijedi: „Unijina zabrana ispitivanja kozmetike na životinjama značila je obećanje Europe u kojoj životinje više ne pate i ne umiru radi kozmetike. To je obećanje prekršeno. Nadležna tijela i dalje zahtijevaju da se sastojci koji se koriste u kozmetičkim proizvodima ispituju na životinjama, što je u suprotnosti s očekivanjima i željama javnosti i namjerom zakonodavca. Međutim, nikad prije nismo imali tako učinkovite alate kojima se sigurnost može zajamčiti bez upotrebe životinja, ni tako sjajnu priliku za revolucioniranje zaštite ljudi i okoliša. Europska komisija mora podržati i pojačati zabranu ispitivanja na životinjama i prelazak na procjenu sigurnosti bez upotrebe životinja.”
                  
               
                     (3)
                  
                  
                     Skupina organizatora poziva Komisiju da poduzme sljedeće mjere: 1. „Da zaštiti i pojača zabranu ispitivanja kozmetičkih proizvoda na životinjama. Da inicira izmjene propisa kako bi se u pogledu svih sastojaka kozmetičkih proizvoda postigla zaštita potrošača, radnika i okoliša bez ispitivanja na životinjama, u bilo koju svrhu, bilo kada.”; 2. Da temeljito izmijeni propise EU-a koji se odnose na kemikalije. Da osigura zaštitu ljudskog zdravlja i okoliša upravljanjem kemikalijama bez dodavanja novih zahtjeva koji uključuju ispitivanje na životinjama.”; 3. Da modernizira znanost u EU-u. Da se obveže na podnošenje zakonodavnog prijedloga koji će sadržavati plan za postupno ukidanje svih ispitivanja na životinjama u EU-u prije kraja tekućeg saziva Europskog parlamenta.”.
                  
               
                     (4)
                  
                  
                     U prilogu su navedene dodatne pojedinosti o predmetu, ciljevima i pozadini inicijative. Podijeljen je u tri dijela: „EU kao svjetski predvodnik: zabrane ispitivanja kozmetičkih proizvoda na životinjama i stavljanja proizvoda ispitivanih na životinjama na tržište”, „Temeljite izmjene propisa koji se odnose na kemikalije” i „Modernizacija znanosti u EU-u”. U prilogu je objašnjeno kako bi, po mišljenju organizatorâ, trebalo revidirati uredbe (EZ) br. 1223/2009 (2) i (EZ) br. 1907/2006 (3) Europskog parlamenta i Vijeća te Direktivu 2010/63/EU Europskog parlamenta i Vijeća (4). U prilogu su također navedene informacije o kontekstu i objašnjeno je, konkretno, kako bi inicijativa pridonijela ostvarivanju Komisijinih ciljeva politike utvrđenih u Strategiji održivosti u području kemikalija (5) i u europskom zelenom planu (6). U prilogu se osim toga predlaže da Komisija poduzme prateće mjere, kao što je osiguravanje provedbe postojećih zabrana ispitivanja na životinjama i razvoj strategije ispitivanja kozmetičkih sastojaka u kojoj se koriste samo dostupne metode procjene koje ne zahtijevaju ispitivanje na životinjama. Čini se da bi takve mjere bile dopuna prijedlozima zakonodavnih akata koje je Komisija pozvana donijeti, pa se dakle mogu smatrati dodatnim mjerama.
                  
               
                     (5)
                  
                  
                     Skupina organizatora također je dostavila dodatne informacije u obliku političkog dokumenta koji pruža detaljnije informacije o njihova tri najvažnija poziva na djelovanje.
                  
               
                     (6)
                  
                  
                     U mjeri u kojoj inicijativa traži donošenje mjera za približavanje odredaba utvrđenih zakonima i drugim propisima u državama članicama koje za cilj imaju uspostavu i funkcioniranje unutarnjeg tržišta, Komisija na temelju članka 114. Ugovora ima ovlasti za podnošenje prijedloga zakonodavnog akta.
                  
               
                     (7)
                  
                  
                     Stoga nijedan dio inicijative ne izlazi očito iz okvira ovlasti Komisije da podnese prijedlog pravnog akta Unije radi provedbe Ugovorâ.
                  
               
                     (8)
                  
                  
                     Tim zaključkom ne prejudicira se procjena bi li konkretni činjenični i materijalni uvjeti potrebni za djelovanje Komisije, uključujući usklađenost s načelom proporcionalnosti i temeljnim pravima, u ovom slučaju bili ispunjeni.
                  
               
                     (9)
                  
                  
                     Skupina organizatora dostavila je odgovarajući dokaz da ispunjava zahtjeve utvrđene u članku 5. stavcima 1. i 2. Uredbe (EU) 2019/788 te je imenovala osobe za kontakt u skladu s člankom 5. stavkom 3. prvim podstavkom te uredbe.
                  
               
                     (10)
                  
                  
                     Inicijativa nije očito uvredljiva, neozbiljna ili šikanirajuća i nije očito u suprotnosti s vrijednostima Unije kako su utvrđene u članku 2. Ugovora o Europskoj uniji i pravima utvrđenima Poveljom Europske unije o temeljnim pravima.
                  
               
                     (11)
                  
                  
                     Inicijativu pod naslovom „SPASITE KOZMETIKU PROIZVEDENU BEZ OKRUTNOSTI – OBVEŽITE SE NA EUROPU U KOJOJ NEMA ISPITIVANJA NA ŽIVOTINJAMA” stoga bi trebalo registrirati.
                  
               DONIJELA JE OVU ODLUKU:
         
            Članak 1.
            Registrira se europska građanska inicijativa pod naslovom „SPASITE KOZMETIKU PROIZVEDENU BEZ OKRUTNOSTI – OBVEŽITE SE NA EUROPU U KOJOJ NEMA ISPITIVANJA NA ŽIVOTINJAMA”.
         
         
            Članak 2.
            Ova je Odluka upućena skupini organizatora europske građanske inicijative po naslovom „SPASITE KOZMETIKU PROIZVEDENU BEZ OKRUTNOSTI – OBVEŽITE SE NA EUROPU U KOJOJ NEMA ISPITIVANJA NA ŽIVOTINJAMA”, koju u svojstvu osoba za kontakt predstavljaju Sabrina ENGEL i Cezary WYSZYŃSKI.
         
         
            Sastavljeno u Bruxellesu 30. lipnja 2021.
            
               
                  Za Komisiju
               
               Věra JOUROVÁ
               
                  Potpredsjednica
               
            
         
         
            (1)  SL L 130, 17.5.2019., str. 55.
         
         
            (2)  Uredba (EZ) 1223/2009 Europskog parlamenta i Vijeća od 30. studenoga 2009. o kozmetičkim proizvodima (SL L 342, 22.12.2009., str. 59.)
         
            (3)  Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).
         
            (4)  Direktiva 2010/63/EU Europskog parlamenta i Vijeća od 22. rujna 2010. o zaštiti životinja koje se koriste u znanstvene svrhe (SL L 276, 20.10.2010., str. 33.).
         
            (5)  Komunikacija Komisije od 14. listopada 2020. pod naslovom „Strategija održivosti u području kemikalija – Prelazak na netoksični okoliš”, COM(2020) 667 final.
         
            (6)  Komunikacija Komisije od 11. prosinca 2019. pod naslovom „Europski zeleni plan”, COM(2019) 640 final.